पुत्र गी माऊ उप्पर जकीन हा जे ओ झूठ नेईं मारदी। ओ मन्नी गेआ ते घाबरी गेआ। उसी अपने ढिडै च पलेस-जन पौंदे सेही होन लगी पे। उसने ढिड्डा उप्पर हत्थ फेरेआ तां ढिड सखत बझोआ। उसने ए गल्ल पक्की समझी लेई जे सच्चें गै सप्प बड़ी गेआ ऐ। ओ सोचन लगी पेआ जे सप्प नेईं निकलना ते खौरै हून जिन्दगी दे दिन थोड़े गै रेही गे न। बचन नेईं लगा। नुहाड़ां रुट्टी छुड़की गेई। बाह्र-अन्दर जाना-औना बन्द होई गेआ। रातीं दी नींदर ते दिनें दा चैन गुआची गेआ। चुप्प-चाप अन्दर लेटे रौह्ना। अक्खां ताड़ै लाइऐ सोचें च डुब्बे रौह्ना। सोकड़ा-जन पेई गेआ। रंग बग्गा-पूनी होई गेआ। हड्डियां-नाड़ां निकली आइयां। थोड़े दिनें च गै सुक्किऐ तील होई गेआ। जिसलै मता गै कमजोर होई गेआ ते मां गी जकीन होई गेआ जे हुन ओ पूरा बैह्म दे चक्करा हेठ आई चुके दा ऐ तां उसने क्हानी गी मोड़ दित्ता।